**“Elektron əmtəə-nəqliyyat qaiməsi (eƏNQ)” və “Yük avtonəqliyyatı üçün elektron yol vərəqi” ilə bağlı**

**Tez-tez verilən suallar**

1. **Sual:** eƏNQ-si sənədi nədir?

**Cavab:** eƏNQ-si sənədi avtomobil nəqliyyatı ilə əmtəə təyinatlı yüklərin ölkədaxili daşınması zamanı rəsmiləşdirilən sənəddir. Bu sənəd yükgöndərənlə daşıyıcı arasında müqaviləni, daşıyıcı tərəfindən yükün daşınmaya qəbul olunmasını, yükalan tərəfindən yükün qəbul edilməsini təsdiq edir.

1. **Sual:** eƏNQ-də hansı məlumatlar öz əksini tapır?

**Cavab:** eƏNQ-də yükgöndərən, yükalan, daşıyıcı, daşınan yüklər, yüklərin yüklənmə və çatdırılma yerləri, yük daşınmasını həyata keçirən sürücü və avtonəqliyyat vasitəsi haqqında məlumatlar qeyd olunur.

1. **Sual:** eƏNQ-si sisteminin yaradılmasında əsas məqsəd nədir?

**Cavab:** eƏNQ-si sisteminin yaradılmasında əsas məqsəd əmtəə-nəqliyyat qaiməsinin elektron qaydada tərtib olunmasına şərait yaratmaqdır.

1. **Sual:** eƏNQ kim tərəfindən tərtib edilməlidir?

**Cavab:** Yükgöndərən və ya yükdaşıma müqaviləsinə əsasən elektron əmtəə-nəqliyyat qaiməsini tərtib etməli olan digər şəxs tərəfindən tərtib edilə bilər.

1. **Sual:** Əmtəə-nəqliyyat qaiməsinin düzgün tərtib edilməməsi zamanı bağlanan müqavilə etibarsız hesab edilirmi?

**Cavab:** eƏNQ-ni tərtib etmək vergi ödəyicisinin vəzifəsidir. Yükgöndərən və ya yükdaşıma müqaviləsinə əsasən elektron əmtəə-nəqliyyat qaiməsini (ƏNQ) tərtib etməli olan digər şəxs elektron əmtəə-nəqliyyat qaiməsinin düzgün doldurulmasını təmin etməlidir.

Əqdin və ya müqavilənin etibarsız hesab edilməsi halları Azərbaycan Respublikasının Mülki Məcəlləsi ilə müəyyən edilir. Digər mülki xarakterli müqavilələrə şamil olunan müddəalar ƏNQ üçün də keçərlidir. Bununla belə malların alqı-satqısı zamanı onların daşınması nəzərdə tutulursa, vergitutma məqsədləri üçün ƏNQ-nin mövcud olmaması və ya orada təhrif edilmiş məlumatların olması əməliyyatın əmtəəsiz əməliyyat kimi qiymətləndirilməsinə səbəb ola bilər. Hər bir hal ayrıca araşdırılmalıdır.

1. **Sual:** eƏNQ-nin tərtibi zamanı daşıyıcı hansı autentifikasiya vasitələrindən istifadə etməlidir?

**Cavab:** Daşıyıcı gücləndirilmiş elektron imzadan istifadə etməlidir.

1. **Sual:** eƏNQ-nin tərtibi zamanı yükgöndərən və ya yükalan hansı autentifikasiya vasitələrindən istifadə etməlidir?

**Cavab:** eƏNQ-nin tərtibi zamanı vergi ödəyicisi olan yükgöndərən və ya yükalan gücləndirilmiş elektron imza vasitəsilə informasiya sisteminə daxil olaraq, elektron əmtəə-nəqliyyat qaiməsini tərtib etməklə imzalayır təsdiq üçün qarşı tərəfin elektron kabinetinə göndərir.

1. **Sual:** eƏNQ tərtib edən vergi ödəyicisi həmin qaiməni təsdiq üçün kimə göndərməlidir?

**Cavab:** eƏNQ-də tərtib edən vergi ödəyicisi həmin qaiməni təsdiq üçün daşımanın digər tərəflərinin informasiya sistemində yaradılmış elektron kabinetinə göndərməlidir.

1. **Sual:** Vergi orqanında uçotda olmayan şəxsin yüklərinin daşınması zamanı tərtib edilmiş elektron eƏNQ kim tərəfindən imzalanmalıdır?

**Cavab:** Vergi orqanında uçotda olmayan şəxsin yüklərinin daşınması zamanı tərtib edilmiş eƏNQ kağız daşıyıcıda çap edilərək vergi orqanında uçotda olmayan şəxs tərəfindən imzalanır.

1. **Sual:** eƏNQ sistemində “Yükgöndərən”, “Daşıyıcı” və “Yükalan” hansı məlumatlara çıxış əldə edə bilər?

**Cavab:** Hər bir istifadəçinin yalnız özünün iştirakı ilə bağlı baş verən biznes proseslər haqqında məlumatlara çıxışı vardır.

1. **Sual:** Yükgöndərən, yükalan və daşıyıcı eyni şəxs olduqda, eƏNQ-si necə tərtib olunmalıdır?

**Cavab:** Sistemdə eƏNQ-ni tərtib edən şəxs hər üç tərəfin özü olmasını qeyd edə bilər. Əgər eƏNQ-ni tərtib edən şəxs daşımanın ikitərəfi, məsələn, yükgöndərən və yükalan yaxud yükalan və daşıyıcı qismində çıxış edirsə, onda bu iki tərəfin özü olması ilə bağlı qeyd etməklə eƏNQ-ni tərtib edə bilər.

1. **Sual:** Qaninvericilikdə əmtəə təyinatlı yüklərin əmtəə-nəqliyyat qaiməsi rəsmiləşdirilmədən daşınmasına görə cərimə müəyyən edilibmi?

**Cavab:** Əmtəə təyinatlı yüklərin əmtəə-nəqliyyat qaiməsi ilə rəsmiləşdirilmədən daşınması İnzibati Xətalar Məcəlləsinə uyğun olaraq inzibati məsuliyyət yaradır və bu qaydaların pozulmasına görə 40 (qırx) manat məbləğində cərimə nəzərdə tutulub.

1. **Sual:** Daşıma müqaviləsinə xitam verildikdə, daşıma baş tutmadıqda və ya digər səbəblərdən tərtib edilmiş eƏNQ ləğv edilməli olduğu halda proses necə gedir?

**Cavab:** Daşıma müqaviləsinə xitam verildikdə, daşıma baş tutmadıqda və ya digər səbəblərdən tərtib edilmiş eƏNQ ləğv edilməli olduğu halda, həmin qaiməni tərtib edən vergi ödəyicisi gücləndirilmiş elektron imza vasitəsilə informasiya sistemində yaradılmış “Elektron əmtəə-nəqliyyat qaiməsi” sistemində onu ləğv etməklə imzalamalı və təsdiq üçün qarşı tərəflərin bu səhifədə yaradılmış elektron kabinetinə göndərməlidir. Elektron əmtəə-nəqliyyat qaiməsinin ləğv edilməsi onu qəbul edən şəxslər tərəfindən ayın sonuncu gününədək təsdiq edilməlidir. Elektron əmtəə-nəqliyyat qaiməsinin ləğv olunması təsdiq edilmədikdə, elektron əmtəə-nəqliyyat qaiməsi proqram təminatı tərəfindən ləğv edilməmiş sayılır.

1. **Sual:** eƏNQ ləğv olunması təsdiq edilmədikdə nə baş verir?
2. **Cavab:** eƏNQ ləğv edilməsi onu qəbul edən şəxslər tərəfindən ayın sonuncu gününədək təsdiq edilməlidir. eƏNQ-nin ləğv olunması təsdiq edilmədikdə, elektron əmtəə-nəqliyyat qaiməsi proqram təminatı tərəfindən ləğv edilməmiş sayılır.
3. **Sual:** Elektron yol vərəqi nə üçündür?

**Cavab:** Elektron yol vərəqi yük daşıyan avtonəqliyyat vasitəsinin fəaliyyətinin uçotunun həyata keçirilməsi üçün tərtib olunur.

1. **Sual:** Elektron yol vərəqi kim tərəfindən tərtib edilir?

**Cavab:** Elektron yol vərəqi daşıyıcı tərəfindən tərtib edilir.

1. **Sual:** Elektron yol vərəqi ilə eƏNQ ayrı-ayrılıqda tərtib edilə bilərmi?

**Cavab:** Bəli, Elektron yol vərəqi ilə eƏNQ-si fərqli sənədlərdir və ayrı-ayrılıqda tərtib edilir.

1. **Sual:** Yük avtonəqliyyatı üçün elektron yol vərəqi tərtib edilərkən sistemdə hansı əməliyyat növü seçilməlidir?

**Cavab:** Yük avtonəqliyyatı üçün elektron yol vərəqi tərtib edilərkən daşımanın xarakterindən asılı olaraq əməliyyatın növü hissəsində aşağıdakılardan biri seçilir: a) eƏNQ ilə rəsmiləşdirilmiş yüklərin daşınması; b) eƏNQ ilə rəsmiləşdirilməsi tələb olunmayan digər yüklərin daşınması.

1. **Sual:** eƏNQ-nin tərtib edilməsi zamanı yüklər haqqında məlumatların daxil edilməsi üçün Dövlət Vergi Xidmətinin elektron-qaimə fakturasında olan məlumatlardan istifadə etmək mümkündürmü?

**Cavab:** Bəli. Dövlət Vergi Xidmətinin elektron-qaimə fakturasının seriyası və nömrəsini daxil etməklə həmin elektron-qaimə fakturasında mövcud olan məlumatları sistemə çağırmaq mümkündür. Bu məqsədlə Dövlət Vergi Xidmətinin müvafiq informasiya sistemi ilə inteqrasiya qurulub.

1. **Sual:** Əgər yükalan əvvəlcədən məlum deyilsə, eƏNQ-ni tərtib etmək mümkündürmü?

**Cavab:** Bəli. Bu məqsədlə əməliyyatın növü hissəsində “əvvəlcədən sifariş edilməyən, satışa çıxarılan malların daşınması” (bu növ qeyri-rəsmi olaraq “isti satış” kimi də tanınır) seçilir, eƏNQ sənədi yaradılır və yük təhvil verildiyi anda sürücü tərəfindən yükalan sistemə daxil edilir. Bu şəkildə bir sənədlə bir neçə yükalana yüklərin çatdırılması mümkündür.

1. **Sual:** “İzacə sənədinin imzalanması” düyməsini klik etdikdə “İmza sorğusu xətası” çıxır ki, orada “İmza üçün doğru sertifikat tapılmadı, zəhmət olmasa profil məlumatlarınızı yoxlayın” ismarışı çıxır. Bu ismarış nəyi bildirir?

**Cavab:** Bu xəta imza etmək istəyən şəxsin müvafiq səlahiyyətinin olmadığını (rəhbər şəxs olmadığını) bildirir.

1. **Sual:** “Daşıyıcıya yüklə birlikdə verilmiş sənədlərin siyahısı” xanasında hansı məlumatlar qeyd olunmalıdır?

**Cavab:** “Daşıyıcıya yüklə birlikdə verilmiş sənədlərin siyahısı” xanasında uyğunluq sertifikatı, mənşə sertifikatı, keyfiyyət sertifikatı, baytarlıq sertifikatı, və s. kimi digər müşayiətedici sənədlərin siyahısı qeyd oluna bilər.

1. **Sual:** “Əlavə qeydlər” xanasında hansı məlumatlar qeyd olunmaldır?

**Cavab:** “Əlavə qeydlər” xanasında - yük daşınması müqaviləsinin tərəflərinin zəruri hesab etdikləri digər məlumatlar göstərilə bilər.

1. **Sual:** Yükü qəbul edən şəxs vətəndaş olduğu təqdirdə həmin şəxs də sistemə daxil olub eƏNQ-də yükü qəbul etdiyini təsdiqləməlidirmi?

**Cavab:** Bəli, yükü qəbul edən şəxs sistemə daxil olub, eƏNQ-də yükü aldığını təsdiqləməlidir.

1. **Sual:** Sistemdə əks olunan xəritədə dəqiq ünvanı tapmadıqda nə edilməlidir?

**Cavab:** Sistemdə əks olunan xəritədə dəqiq ünvanı tapmadıqda qeyd olunan ünvana ən yaxın ərazi seçilməlidir.

1. **Sual:** eƏNQ sistemilə bağlı suallar yarandıqda hara müraciət edilməlidir?

**Cavab:** eƏNQ sistemilə bağlı suallar yarandıqda Azərbaycan Yerüstü Nəqliyyat Agentliyinin “141” Çağrı Mərkəzinə zəng etmək və ya ayna.gov.az saytının “Əlaqə” menyusunda “Onlayn müraciət” bölməsinə klik edib, açılan “Məktub yaz” pəncərəsində “Mövzu” sahəsində “Elektron əmtəə-nəqliyyat qaiməsi” seçimini edərək müraciəti formalaşdırmaq olar. Eyni zamanda bu prosesi eƏNQ sistemində yerləşən “Kömək” düyməsinə klik etməklə, “Məktub yaz” pəncərəsinə keçid edərək icra etmək də mümkündür.

1. **Sual:** eƏNQ sisteminin istifadəsilə bağlı ətraflı məlumatı necə əldə etmək olar?

**Cavab:** Bunun üçün<https://ayna.gov.az/> portalının “Elektron xidmətlər” menyusunu seçib, “Elektron əmtəə-nəqliyyat qaiməsi” xidmətinə keçid edərək, açılan pəncərədə müvafiq təlimatları endirib ətraflı məlumat əldə etmək mümkündür.

1. **Sual:** E-ƏNQ sürücü mobil tətbiqini haradan və necə yükləmək olar?

**Cavab:** Bunun üçün<https://ayna.gov.az/> portalının “Elektron xidmətlər” menyusunu seçib, “E-ƏNQ sürücü mobil tətbiqi” bölməsinə keçərək, həm tətbiqlə bağlı qaydalarla tanış olmaq, həm də “[EƏNQ Tətbiqini yüklə](https://play.google.com/store/apps/details?id=com.smartone.CargoControl)” düyməsini klik etməklə tətbiqdən istifadə etmək olar.